khistorydata/jeongjo-sjw-relations huggingface dataset:
정조 5년
正言李筵伋疏曰。伏以臣出入臺端。積有年所。而學識鹵莽。言議巽軟。曾無有小分報效。每自循省。徒切愧恧。頃於討逆之疏。尾陳一言。卽西原碑陰事也。前此大臣筵奏。旣又成命已下。而臣則僻處窮巷。全然未聞。以致疏語之自歸郞當。而終至避辭之未能別白。臣之孤陋疎闇。於是乎著矣。然惟聖度包容。恩批諄複。無異慈父之詔迷子。追思至今。感愧交至。不自意聖明不棄。特除有命。螻蟻賤臣。何以得此。聞命惶感。感極而涕。雖因署經之牌。粗伸叩謝之忱。而從前情勢。旣難仍冒。見今病狀。重以難强。玆敢略構短疏。仰干崇聽。伏乞天地父母。亟削臣所帶之職。以安私義。仍治臣瀆擾之罪。以肅朝綱。不勝幸甚。臣方乞免。豈宜及他。而愚衷耿耿。輒此附陳。惟聖明垂察焉。向者雷異之時。臣伏見傳敎下者。猗歟。盛哉。大聖人畏威修省之意也。始也勤勤於責躬。終焉懇懇於求助。自內外百執事。曁于大夫。以至市井輿儓。咸使進言。苟非遇災儆惕。至誠惻怛之意。何以如此。殷王六責。今焉復見。宋君三言。有不足多。然遇災而恐懼則易。無虞而儆戒則難。苟能一此心不懈。曁于上下交修。當其無災之時。而常如遇災之警。當其無虞之日。而恒存有虞之戒。不以災異之已屬過境。而或忽畏威之心。不以警告之時或適然。而益篤修省之念。蚤夜儆惕。恒日兢業。則災變爲祥而星景慶雲矣。世可長治而壽域春臺矣。惟殿下念哉念哉。嗚呼。國賊未討。而義理晦塞。王綱不振。而人心陷溺。甚至於畿湖之間。變怪層生。噫嘻痛矣。此何事也。嗚呼。德相之罪。與國榮。一而二。二而一也。大計之沮遏。是何等凶逆。而德相附麗於國榮。凶疏之投進。是何等罪惡。而德相承奉於國榮。此眞萬古所無之劇逆。而實與懿溫莽操。同一心膓也。一國之同憤極矣。三司之交爭久矣。我殿下久靳於拿鞫之請。使此賊。尙容於覆載之間。聖心之寬假太過。刑政之乖已多。遂使凶逆。益無顧忌。乃敢嘯聚徒黨。煽動譸張。必欲力抗公議。角勝朝廷。似此變怪。古亦有否。凶如德相。而至今假息。逆如德相。而尙此貸頭。致使咫尺畿湖。有此無前之事。此誠根柢之未拔。而滋蔓之難圖也。若使德相。早伏邦刑。明正其罪。則人心雖甚陷溺。世變豈如此極耶。窮天之罪惡已著。暗地之排布益急。少無一分臣節。徒有百端凶計。方來之憂。不可盡言。而只令安置。任其跳踉。則將何以懲亂賊而振頹綱耶。且若其姪煥億。千妖萬惡。竝萃一身。及今凶謀益著之後。遽有近島薄竄之命。此誠失之太寬。不可使聞。若使窮寇之計。又無所不至。則安知不左誘而右脅。前唱而後和。復有加於畿湖之變也。思之及此。不覺凜然。嗚呼。臣之前後請討。非止一再。而又復申復。不避煩瀆者。誠以疾惡之心。本於秉彝。沬血之請。出自同情。方當藏刑之日。雖未得徑請置辟。姑先拿囚。待時嚴鞫。決不可不已者。伏願聖明。廓揮乾斷。亟允三司之請。小洩一國之憤焉。臣無任祈懇之至。答曰。省疏具悉。已諭前後三司之批矣。爾其勿辭察職。
정조 5년
辛丑二月初一日辰時。上詣仁政殿月臺。親押入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨李世奭。同副承旨鄭志儉。記事官趙興鎭。假注書趙衍德。記事官金鳳顯。別兼春秋鄭東浚。以次隨駕。上具翼善冠袞龍袍。乘輿出協陽門。時偉曰。禁衛大將李敬懋。見差別雲劍之任。而今此乘輿出門。尙不待令事。極可駭矣。上曰。禁將自是將臣。而今於動駕之際。不爲來待者。誠甚可怪。此等事。兵判何不董飭乎。李性源曰。禁將誤認動駕之出自仁政殿。仍詣仁政門。以爲待令。故致有此弊云矣。上曰。繖扇輦輿。亦不整齊。徑請外辦者。尤涉可怪矣。仍命書駕前下敎曰。兵曹判書司僕官員推考。又命書下敎曰。宣傳官李潤集拿處。上詣仁政門。下敎曰。香祝親押後。當詣眞殿。行展拜禮。該房以此擧行。通禮跪請降輿。上降輿詣月臺。就板位南向立。命書傳敎曰。近來百隷。雖曰怠慢。將臣與庶僚自別。身爲別雲劍。日出後出宮。不能及期進參。將臣若此。士卒之期會不進。何以勘科。此亦大關紀綱。別雲劍李敬懋罷職。上曰。今日似當差早開門。而向晩未開。是何故也。時偉曰。在外承旨。差晩仕進。故未能趁早開門矣。命書榻敎曰。今日仕進承旨推考。時偉曰。禁衛大將李敬懋罷職事。命下矣。將臣之任。不可無一刻摠察之人。何以爲之乎。上曰。摠戎使兼察。可也。出擧條時偉曰。摠戎使李柱國。禁衛大將兼察事。命下矣。牌招使之聽傳敎。何如。上曰。依爲之。出擧條上曰。殿座時則大將之親受傳敎。自是舊例。卽令陞殿親受。仍授命召。柱國承命。陞階進前。時偉讀傳敎訖。柱國跪受命召以退。命書傳敎曰。不過一時飭罰。禁衛大將姑勿出望事。言于廟堂。通禮跪請殿下跪。上跪。香室官奉香祝安卓上。有防跪讀以次。上仍親押。讀至社稷香祝。上曰。旣傾而圮。文甚不好。卽令閣臣改撰以進。而以親省牲器之意。添入其中。可也。予當眞殿行禮後。還御此所。以爲親押矣。仍降座。通禮跪請乘輿。上乘輿由仁政殿。入萬安門。諸臣口傳問安。少頃。上出萬安門。通禮跪請乘輿。上乘輿下敎曰。香祝今已盡撰乎。知入。賤臣承命出。回奏曰。姑未撰出云矣。上命詣藝文館卽座。仍命承史侍衛諸臣入侍。諸臣以次序立。上曰。壁上懸板。記何事耶。宇鎭曰。西壁懸板。實錄告成賡韻矣。命徐浩修等讀奏訖。上曰。闕中入直人。盡爲齋宿乎。有防曰。只有享所一日致齋。故原無齋宿之事矣。時偉曰。永禧殿外庭。極甚狹窄。跟隨帳幕等節。有難許入矣。上曰。兵判入侍。性源承命進前。上曰。南殿大門。便是太廟神門外。跟隨帳幕等節。切勿許入。至於享事之時。諸執事外。百官勿入殿庭。以爲門外行禮。可也。性源曰。殿庭果甚狹隘。似當如是擧行矣。上曰。享事時殿大門。以三更三點留門。可也。性源曰。大駕詣齋室後。挾輦軍仍落置門外乎。上曰。可矣。除標信擧行。上曰。香祝今已盡撰乎。知入。賤臣承命出。回奏曰。今將正書云矣。少頃。上降座。出館門。通禮跪請乘輿。上乘輿。詣仁政殿。通禮跪請降輿。上降輿就板位。香室官奉祝安卓上。有防跪讀訖。上親押。仍命讀祭報府。有防讀奏訖。命書傳敎曰。政官牌招開政。志儉曰。檢校直閣徐鼎修。聞有實𧏮。未能入來云矣。上曰。檢校卽令減下。以爲調病。可也。仍降座出。通禮跪請乘輿。上乘輿。出仁政門。由肅章門。入協陽門。時偉曰。明日出宮門路。當以賓陽門爲之乎。上曰。唯。仍駐蹕。以金文淳上疏。命書傳敎曰。若有辭疏。輒加詬詈若此。則止閙將無已時。至於今番對章。尤無意義。原疏還給。此後。以此等事。復有辭疏。政院亦勿捧入。書訖。入大內。諸臣口傳問安訖。以次退出。
정조 5년
辛丑十二月初一日巳時。上御誠正閣。禮房承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上命讀歲抄。有防讀訖。上曰。俄於殿座時。雖已下敎。明日南殿門內甚狹窄。百官外儀。預爲整齊於門外。三更後直入祭班事。分付。俾無雜亂之弊。好矣。上曰。今日各門。何其晩開耶。有防曰。別無晩開之事矣。上曰。每於殿座時及有事之時。差早開之。俾無臨時窘急之弊。可也。仍命退。承史以次退出。
정조 5년
行都承旨嚴璹隨駕宿。左承旨徐有防隨駕直。右承旨趙時偉隨駕直。左副承旨金宇鎭隨駕宿。右副承旨李世奭隨駕宿。同副承旨鄭志儉隨駕宿。注書趙興鎭隨駕宿李祖承病。假注書趙衍德隨駕直。事變假注書李敏采守宮直。
정조 5년
上在永禧殿。停常參經筵。
정조 5년
大駕詣宗廟入齋室後。奎章閣政院玉堂藥房口傳問安。答曰。知道。
정조 5년
大駕詣社稷。省牲罷後。奎章閣政院玉堂藥房口傳問安。答曰。知道。
정조 5년
大駕詣永禧殿。入齋室後。奎章閣政院玉堂藥房口傳問安。答曰。知道。
정조 5년
傳于趙時偉曰。標信遲滯。當該中官。事過後當嚴處。爲先記過。
정조 5년
有政。吏批。判書李衍祥進。參判金文淳進。參議沈念祖內閣班進。左承旨徐有防進。以李𡊠爲大司憲。丁範祖爲大司諫。柳匡國金東稷爲掌令。嚴思憲爲持平。柳偁鄭致淳爲正言。
정조 5년
兵批。判書李性源進。參判鄭昌聖守宮。參議尹冕東病。參知趙鼎鎭進。右承旨趙時偉進。以李昌運爲訓鍊都正。卞至健爲兼司僕將。副司直沈有鎭。
정조 5년
大司憲前望單子入之。李衍祥落點。
정조 5년
金宇鎭。以吏曹言啓曰。明日還宮時。協律郞不可不備。掌樂正有闕代。口傳備擬以入之意。敢啓。傳曰。知道。
정조 5년
吏曹口傳政事。以尹東晩爲掌樂正。
정조 5년
吏曹口傳政事。朴聖泰爲左通禮。宋銓爲右通禮。
정조 5년
吏曹口傳政事。以李時秀爲兵曹正郞。
정조 5년
兵曹口傳政事。副司果金履正洪文泳洪秉聖。
정조 5년
兵曹口傳政事。副司果徐有成權以綱沈商賢崔烜李延伋。
정조 5년
趙時偉。以吏曹言啓曰。今此永禧殿臘享大祭親行時。齋郞前校理洪文泳塡差。而時無職名。令該曹。口傳付軍職。何如。傳曰。允。
정조 5년
又以吏曹言啓曰。今此永禧殿臘享大祭親行時。祝史金履正尹東晩。景慕宮臘享大祭薦爼官沈有鎭。堂上執禮洪秉聖。時無職名。令該曹。口傳付軍職。何如。傳曰。允。
정조 5년
又以義禁府言啓曰。司憲府前大司憲李在協。司諫院前大司諫林蓍喆等。拿囚之意。敢啓。傳曰。知道。
정조 5년
金宇鎭。以義禁府言啓曰。中官高賢喆拿囚之意。敢啓。傳曰。知道。
정조 5년
又以義禁府言啓曰。假通禮成均館典籍玄在默。直講洪聖臣等。拿囚之意。敢啓。傳曰。知道。
정조 5년
行都承旨嚴璹藥院進。左承旨徐有防坐。右承旨李在學坐直。左副承旨金宇鎭坐。右副承旨李世奭坐直。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
金宇鎭啓曰。領議政徐命善。依下敎來待矣。傳曰。入侍。
정조 5년
有政。吏批。判書未差。參判金文淳牌不進。參議沈念祖進。左承旨徐有防進。以鄭民始爲吏曹判書。
정조 5년
兵批。判書李性源侍衛進。參判鄭昌聖守宮。參議尹冕東入直進。參知趙鼎鎭進。右副承旨李世奭進。副護軍李彦熙權伋高信謙池應龍。副司直李邦一尹塾崔台衡洪秉聖金履正鄭在信朴趾慶徐秉德。
정조 5년
傳于徐有防曰。新除判書命招。同參政事。
정조 5년
傳于徐有防曰。此時度支之長。不容暫曠。戶曹判書有闕之代。今日政差出。
정조 5년
承旨前望單子入之。李在學落點。
정조 5년
傳于徐有防曰。新除授承旨牌招入直。
정조 5년
再政。吏批啓曰。判書鄭民始。參判金文淳。竝牌不進。小臣獨政未安。何以爲之。敢啓。傳曰。只出緊任。以李衍祥爲戶曹判書。李顯模爲副修撰。洪樂性爲判義禁。
정조 5년
傳于李在學曰。新除授戶曹判書。牌招察任。
정조 5년
李世奭。以兵曹言啓曰。依下敎。隨駕禁軍及駕後禁軍。與武藝別監內吹兼內吹標下軍兵等處。設粥分饋之意。敢啓。傳曰。知道。
정조 5년
副校理李頤祥疏曰。伏以。臣向日待罪是職也。縣道疏籲。至再至三。惶懍悚蹙。日俟嚴譴。不意聖度天大。恩言鄭重。至以爾名不見於白簡。何以謂情勢爲敎。必欲明白昭釋。俾不復言情勢。嗚呼。螻蟻賤臣。何足有無於聖世。而乃殿下不欲終棄。轉益曲保。有若仁天之庇冒。無異慈母之呴嚅。臣雙擎奉讀。九頓隕越。不覺感淚之交頤也。臣雖無狀。何敢以情勢二字。更事煩聒。而第臣年前所遭。卽三司停望也。一經停望。其不可復廁於三司也明矣。此非臣强爲之說。往往前輩。雖或遭罹橫逆。不曰是橫逆。而未嘗仍居於其職。臣雖不及古人。粗有廉愧。終未敢凭恃誤恩。夤緣冒進也。今又乍遞旋授。恩諭繼下。而區區處義。在所難改。一日二日。長帶虛銜。使番次苟艱。僚員獨賢。是聖渥愈往愈摯。而臣罪愈往愈極。嗚呼。聖明在上。百僚殫誠。而臣以新進末官。偏被洪私。乃反徊徨近郊。積違恩召。臣分緣臣而虧矣。朝綱緣臣而壞矣。臣憂懼日夜。若隕淵谷。玆不得不披盡血懇。更瀆崇聽。伏乞聖慈。俯垂鑑諒。亟降威罰。以爲辜恩慢命者之戒。不勝顒祝。仍竊伏念臣。跧伏草野。愚衷耿耿。而向來官師一規。幾致終身大戾。餘悖尙存。囁嚅未發。臣今受恩至此。猶且含默。是臣徒知有身。而不知有君也。玆因乞免之章。兼附蘊中之言。嗚呼。殿下以今日爲何等時耶。天怒於上而災異疊見。民勞於下而水旱荐仍。背君危社之逆。傷風敗俗之變。又紛然雜出乎其間。危兆敗症。不可殫記。肆我殿下。誕降明命。旣勤責躬之敎。更飭執藝之義。至誠交修。有足聽聞。庶幾天休可致。民憂可息。而咫尺畿甸。幾百戶回祿之災。又奚爲而至哉。臣知災不虛生。必有所召。嗚呼。國榮竊弄權柄。鉗制一世。彝倫盭絶而無餘。紀綱掃蔑而殆盡。朝廷日益波盪。士民日益憂疑。將至無父無君之域。而莫可救焉者。凡幾年矣。何幸天心悔禍。凶逆陰誅。吾東方億萬斯年之休。實基於此。而譬如重病之餘。元氣旣盡。毛髮皆傷。必以藥餌粱肉。百般扶護。然後庶可回蘇。是宜君臣上下。汲汲遑遑。一反前道。思所以明人倫而振國綱。鎭朝廷而靖士民。上而解皇天之怒。下而慰蒼生之望。而聖心。易狃於姑息。群情遽忽於旣往。懲羹之念。已懈於吹薤。覆轍之戒。已忘於後車。少無一半分哀痛創艾之意。以言乎聖德。則治逆之道。御下之節。專以柔忍彌縫爲事。大欠磊落剛斷底義。以言乎廟謨。則經邦論道。不出期會簿書之間。入告出猷。未聞救焚拯溺之策。以言乎銓衡。則無論賢愚之如何。徒務互對之法。人才何由而得也。以言乎方伯。則不問剸理之能否。惟循好惡之私。殿最何由而公也。以言乎臺閣。則語及朝廷者。目之以時諱。讜言所以不聞也。以言乎守宰。則善事當路者。稱之以能吏。民隱所以莫察也。以言乎掌賦。則損下益上。而衆怨自在其中。以言乎事君。則苟容避事。而廉義自失於下。以言乎太學。則額數狹窄。遠近鄕儒。棲屑於泮村。以言乎武士。則勤仕積滯。多少冤謗。播傳於道路。嗚呼。當國家安泰之時。雖有箇數三病源。固難對症而投劑。況危亂甫定之餘。乃有此許多痼弊。而反欲因循恬嬉。袖手坐定。眞所謂以薪救火也。將何望於正朝廷而振紀綱。亦何望弭天災而奠民生耶。由此以究。則災異之疊見。水旱之荐仍。終不可歸之於氣數之適然矣。雖然其所轉移之方。在殿下一施措之間。伏願殿下。深追已往。惟懷永圖。先從聖心上加勉。必務大警動大振作。毋存苟且漫漶之意。益勵誠實奮發之念。孜孜於濟屯回泰之策。眷眷於挽回鎭安之道。則桴鼓之應。風草之化。自至於三公燮理。百工淬礪。而殷桑自枯。堯屋可封。豈不休哉。豈不盛哉。臣以一介腐儒。敢論時政。上自袞職。下及搢紳。歷陳不諱。妄率至此。僭踰之極。無所逃罪。而苟使臣言。略有施行。嶺海鈇鉞。有所不辭。幸勿以人而廢言也。臣治疏將上。卽伏見諫長之啓。乃以情勢人。擬望受點爲言。此是切中時病。在臣尤所當遞。更乞聖明。亟賜處分焉。臣無任屛營祈懇之至。答曰。省疏具悉。所陳當留意。爾其勿辭。上來察職。
정조 5년
辛丑十二月初三日申時。上御誠正閣。左承旨入侍時。左承旨徐有防。記事官趙興鎭。記注官張顯慶。記事官金鳳顯。以次進伏訖。上曰。兼史出去。率永禧殿典監朴相杓入來。顯慶承命出。與相杓偕入。上命相杓陞中階。上曰。殿監與閣監無異。便是差備所屬。從今以後。每當問安時。單子問安。依差備例。一體爲之。可也。上曰。守僕輩。未諳儀節。每當享祀之時。率多昧昧之嘆。爾其着意課講。如太廟守僕例。宜矣。相杓曰。當以祭圖式及五禮儀課講矣。命退。承史以次退出。
정조 5년
行都承旨嚴璹藥院直。左承旨徐有防病。右承旨李在學坐直。左副承旨趙時偉病。右副承旨李世奭坐直。同副承旨鄭志儉坐。注書趙興鎭病李祖承病。假注書趙衍德藥院直。事變假注書李敏采仕。
정조 5년
藥房提調徐浩修。副提調嚴璹啓曰。昨日眞殿親享。聖孝克展。徹宵行禮。冒寒還宮。伏未審夜間。聖體。若何。臣等率諸御醫。趁早入診。詳審聖候爲宜。王大妃殿氣候。何如。惠慶宮氣候。何如。臣等不任區區憂慮。敢此問安。竝爲仰稟。答曰。知道。慈殿慈宮氣候。一樣。卿等。不必入侍矣。
정조 5년
備忘記。戎垣重任。不可數遞。望姑勿出。意欲復尋。前禁衛大將李敬懋。仍任。
정조 5년
備忘記。旣與營門事。有異坐罷。且經數日。罰可謂行矣。前左尹李敬懋敍用。
정조 5년
右副承旨李世奭啓曰。前禁衛大將李敬懋仍任事。命下矣。時無職名。令該曹口傳付軍職。仍卽牌招。傳授命召。何如。傳曰。允。
정조 5년
兵曹口傳政事。副司直李敬懋。
정조 5년
以臺諫有闕。政事取稟。傳于李在學曰。當日爲之。
정조 5년
李在學啓曰。卽者吏曹假郞廳來言。今日爲政事命下。而判書鄭民始未肅拜。參判金文淳病不來。參議沈念祖內閣進。不得開政云。判書參判竝卽牌招開政。何如。傳曰。允。
정조 5년
以吏曹判書鄭民始牌不進推考傳旨。傳于李在學曰。除拜之在於是日。予意人孰不知。昨於領相入侍。亦有云云。大抵距乙未。今纔七年。而世事屢變。存者無幾。感古撫今。不覺鼻酸。然予曲體之意。豈欲置之睢盱之場。而已經度支。無異階梯職。況在重臣處義。豈嫌燥濕。日事違召。無意行公。事體所在。誠極未安。從重推考。更卽牌招。斯速膺命。
정조 5년
李在學啓曰。吏曹判書鄭民始。參判金文淳牌不進。推考傳旨。今方捧入。而開政命下之後。如是違牌。不卽擧行。事甚未安。判書旣有更爲牌招之命。參判一體牌招開政。何如。傳曰。允。
정조 5년
李在學啓曰。吏曹判書鄭民始。參判金文淳。再牌不進。推考傳旨。今方捧入。而開政命下之後。連事違召。無意承膺。事體所在。誠極未安。所當更請牌招。而係是一日三牌。何以爲之。敢稟。傳曰。更卽牌招開政。
정조 5년
又啓曰。吏曹判書鄭民始。參判金文淳。三牌不進。推考傳旨。今方捧入。而特敎申飭之下。一向違召。不卽擧行。事體道理。極涉未安。所當更請牌招。而係是一日四牌。何以爲之。敢稟。傳曰。此何分義。更爲牌招。卽爲開政。違牌。勿爲呼望。
정조 5년
備忘記。在外兩司許遞。俄者都憲望。不得已點下。而銓曹之以非老則病者照擬。太欠商量。赴政政官。從重推考。大司憲宋文載許遞。今日政差出。
정조 5년
有政。吏批。判書鄭民始式暇。參判金文淳進。參議沈念祖內閣進。右承旨李在學進。吏批啓曰。判書鄭民始式暇。參議沈念祖內閣進。小臣獨政未安。何以爲之。敢稟。傳曰。仍爲之。以宋文載爲大司憲。尹東晩爲校理。申大升爲戶曹參議。李英遠爲監察。再政。以趙㻐爲大司憲。趙尙鎭爲大司諫。趙榮弼爲司諫。尹㬦爲掌令。洪秉聖爲獻納。林道浩金孝眞爲持平。朴趾慶爲正言。具馨遠爲典獄主簿。
정조 5년
兵批。判書李性源病。參判鄭昌聖病。參議尹冕東替直。參知趙鼎鎭進。同副承旨鄭象仁進。副司直金宇鎭。
정조 5년
傳于李世奭曰。諫院下吏。令攸司科治。
정조 5년
傳于李世奭曰。因堂啓。伊日齋殿更衣時。環立窺視之皁隷。從重科治之請允從。而今至幾日。該曹尙無捧供修啓目入啓之事。事極怪訝。委折自政院問啓。
정조 5년
李世奭啓曰。因堂啓。伊日齋殿更衣時。環立窺視之皁隷。從重科治之請允從。而今至幾日。該曹尙無捧供修啓目入啓之事。事極怪訝。委折自政院問啓事。命下矣。問于刑曹判書李命植。則以爲罪人科治。必先開坐捧供。然後可以擧行。而昨日是永禧殿親行酌獻禮正日。今日以後。至十一日。連値有故。將無開坐之日。傳敎之下。遲滯擧行。事甚惶悚。昨日郞廳。聽傳敎詣闕時。以此意通及於政院矣。自不免稽滯之罪。不勝悚蹙之至云矣。敢啓。傳曰。然則俄於問啓命下之後。胡不微稟。罪在該房。該曹果無所失矣。該房承旨。爲先從重推考。至十一日連値齋戒云。渠輩所犯。殊極痛駭。一向滯獄。亦値軫念。本律勘放後草記。
정조 5년
備忘記。遍歷兩銓。從又屢叨。乃若見職。無異宿硏。昨夜旣違召牌。今日亦不出肅。無關廉防。有係國綱。況當歲末。勘簿時急。行戶曹判書李衍祥。從重推考。待開門牌招察任。
정조 5년
備忘記。近日言官。以不言爲主。而日昨一玉堂之謂以事在目下。遮路發啓。伊時擧措。極可嘉嘆。合施褒賞之典。以勵不職之人。校理尹㬦。四品職調用。肅敬之地。皁隷之作黨攔入。已係國法。而況於自上更衣之時。環立帳外。窺視指點。往來絡繹。不卽走匿。身在論思之列。聞有是事。則縱不請罪。固宜驚怪之不暇。而僚員請對之時。他館官皆不知去處。奚特不及尹㬦遠矣。擅離班次。任其所止。紀綱所在。焉可無罰。當該館官。一竝罷職不敍。
정조 5년
李世奭。以刑曹言啓曰。卽下傳敎內。至十一日連値齋戒云。渠輩所犯。殊極痛駭。一向滯獄。亦宜軫念。考律勘放後草記事。命下矣。依傳敎。取考律文。則大明律行宮營門條有曰。內營牙帳門與宮殿門同擅入者。杖六十徒一年。兩司吏隷等。依此律施行。杖則收贖後。司憲府書吏南聚星。洪忠道燕岐縣。閔世光洪州牧。金商礪懷仁縣。許儆仁定山縣。崔昌得黃海道載寧郡。徐得盛鳳山郡。徐弼煥平山府。李時益江原道麟蹄縣。金鳳民平昌郡。金聖輝旌善郡。所由許龍得洪忠道結城縣。李春起永同縣。李福男沔川郡。李盛蕃報恩縣。權世寬海美縣。崔福起瑞山郡。權順才黃海道安岳郡。吳信謙江原道楊口縣。司諫院書吏金貴得。黃海道文化縣。文翊周江原道寧越府。李壽弘洪忠道德山縣。喝導劉成大連山縣。李寬成唐津縣。金龍大黃澗縣。金有信林川郡。崔光世黃海道信川郡。李聖運江原道安峽縣。竝定配所。卽爲押送之意。敢啓。答曰。知道。律無可照而然乎。渠輩環立之處。地雖密邇。而係是挾輦外行。則猶與擅入牙帳稍間矣。二十七名之一時發配於諸道。不無貽弊外邑之慮焉。配則分揀。竝姑保放。待用刑時。各嚴刑二次。懲勵後放送。
정조 5년
傳于李世奭曰。次對再明日來會。
정조 5년
傳于李在學曰。時値隆冬。時囚罪人李在協林蓍喆高賢喆。竝放送。
정조 5년
李在學。以司饔院官員。以監膳提調意啓曰。江原道臘肉進上。去月二十八日來到。而惠慶宮所封物種中。生獐一口有頉。故退送。使之改備封進矣。今始來到。捧入之意。敢啓。傳曰。知道。
정조 5년
又以兵曹言啓曰。依下敎。招致宗廟署社稷署入番鄕軍各三人。詳問本署官員及部將出入番時便服與否。則其中社稷署門軍士全中伊所告內。以門軍士。自去十一月初一日把守。而入直部將。皆着笠入來。間或有只着帽於大門外而入來者。今十二月初一日入直部將。則具帽帶入來。本署官員則皆於大門外。改服出入云。宗廟署門軍士車阿只所告內。本署官員。皆於門外依幕。改服出入。部將則着笠而出入過半。或有只着帽而入來者。或有平服上。橫拖官服而入來者。至於具帽帶出入者絶罕云。全中伊車阿只所告。雖有詳略之異。而大體則同。守直部將輩之敢以便服。出入於至重之地者。誠極駭然。宗廟署社稷署。去十一月。前後入直部將。竝令該府。拿問處之。何如。傳曰。允。渠輩雖曰無識武夫。若知一分國法。焉敢乃爾。十一月以後部將。已命拿問。而其前部將之首唱人。卿其査實草記。
정조 5년
又以兵曹言啓曰。本曹草記。傳曰。允。渠輩雖曰無識武夫。若知一分國法。焉敢乃爾。十一月以後部將。已命拿問。而其前部將之首唱人。卿其査實草記事。命下矣。自今年正月。十月至。部將廳內外入直番紙。收聚以來。一一考閱後。部將二十五員中。除拿問及內外入直外。竝令來待。細細査實。則行首部將閔廷桓所告內。矣身自參下。至參上。本廳仕日最多。見方待罪行首。査問之下。何敢欺隱乎。本廳入仕之人。多遐方微賤之流。不識事理。且無器具。莫重直所。白衣出入者。非今斯今。比比有之。甚至於闕內入直時。亦不無此弊矣。身心常駭然。豈敢躬犯乎。矣身家在城外。且有奴馬。故前後番出入時。皆以帽帶往來云。參上部將李邦運所告內。矣身則連帶備邊司郞廳。除本仕之故。初無內外入直之事云。參上部將元光厚所告內。矣身愚無知識。果以白衣出入的實云。參上部將李鎭國所告內。矣身連帶分軍之任。前後入直。只三日。而實無白衣出入之事云。南行部將柳鎭九所告內。本廳規例。南行部將則以儀仗庫郞廳。除本仕。故原無入直之事云。內外入直處所。則分遣將校。使之無敢欺隱。從實自首。則西所入直參上部將朴廷吉。南所入直參下部將尹相。社稷署入直參上部將鄭泰曾。則皆以白衣出入的實云。東所入直參下部將金潤國。北所入直參下部將鄭宅潤。明禮門入直參下部將劉大鉉。宗廟署入直參下部將崔載海。永禧殿入直參下部將丁允泰。景慕宮入直參下部將吳允國。衛所入直參上部將宋觀休。則皆以帽帶出入云。此輩此習。因循襲謬。其來已久。昨年以前。則番紙亦皆散失。無以考閱。首倡誰某。實無明覈之路。而行首部將閔廷桓。本廳積仕最久。故更爲査問。使之一一陳告。則所告內。矣身入仕以前。則雖未知首倡之果何人。而矣身入仕以後。則最初所見白衣出入者。卽前部將陳宗文李顯忠韓翊柱等三人云矣。朴廷吉尹相鄭泰曾元光厚。則俱以白衣出入自首。前部將陳宗文李顯忠韓翊柱。亦以白衣出入云。竝一體拿問處之。何如。傳曰。此弊之非今斯今。業已料得。而首倡人査奏之命。意謂或自近日。創行故也。觀此各人等所對。所謂前部將陳宗文等三人。安知其眞首倡人也。首倡之首倡人査得。然後可知創自何時。況於丙申以後。飭禁何如。則安敢冒犯。渠輩雖皆愚無知識。貧無奴馬云。而若知一分國法。設或負佩袍帽。乘昏替番。亦無所不可焉。都是渠輩不守分之一端。然特從寬貸之典。付之令前。首唱人姑不窮覈。後復若此。隨現嚴法重繩。斷不可已。卿依筵敎及批旨辭意。成出文字。揭壁渠廳及廟社殿宮直處。可也。至於時部將朴廷吉等四人。旣皆自首。自首者勿論。載在法典。今番則分揀。可也。
정조 5년
又以刑曹言啓曰。獄吏待用刑嚴刑懲勵事。命下矣。依傳敎。典獄署當該書吏李聖彬。爲先嚴囚。而臣亦有不能檢飭之失。惶恐待罪之意。敢啓。傳曰。知道。卿則勿待罪。
정조 5년
又以義禁府言啓曰。永禧殿入直部將金吉行金致淇金浩成洪禹祚趙雲行等拿囚之意。敢啓。傳曰。一竝嚴問。捧口招以聞。冒犯次數。如不直招。別般重究。斷不可已。以此發問目嚴問。雖不關於本事。而本府草記適到。如是尾敎矣。本府事體。名以王府。事係法典。則宜其一遵令式。無敢違越。而近來時囚。元無在間之人。非老無病者。率皆接置書吏長房。或都事直處。而甚至中官在囚時彌縫之擧。而擺棄不行。此等王府。革之無妨。當直都事一人外。時任都事。無論出番入番。罪皆不輕。一竝汰去。仍爲拿處。待下敎。捧供堂上及都事先生。府規雖有許接馬房之擧。此輩俱是蔑法之流。今番或莫許接之意嚴飭。自上曲念老病人隆冬滯囚之弊。曾有區別定式之事。意至厚也。今反不惟不遵此敎而已。所謂馬房許接之敎。歸之弁髦云。本府所爲。其可成說乎。
정조 5년
又以義禁府言啓曰。本府前都事李濟逵李性重李崇運柳煥星丁志德尹晢東徐有豊李舒永等。卽爲拿囚。而洪檊。今方本府入直。其代卽令該曹。爲先口傳差出。以爲替直後拿囚。何如。傳曰。允。宣傳官朴孝晉。假都事差下。姑令入直。
정조 5년
又以義禁府言啓曰。本府都事洪檊拿囚之意。敢啓。傳曰。知道。
정조 5년
又以義禁府言啓曰。宗廟署入番部將金永勉成世柱金柱。社稷署入番部將李命松鄭行儉等。竝卽拿囚。而宗廟署入番部將金致淇。社稷署入番部將洪禹祚等。俱以永禧殿入番部將。便服出入罪。昨日旣已拿囚。添問目取招。何如。傳曰。允。
정조 5년
行都承旨嚴璹藥院進。左承旨徐有防病。右承旨李在學坐直。左副承旨趙時偉病。右副承旨李養鼎在外。同副承旨李世奭坐直。注書趙興鎭仕李祖承病。假注書趙衍德仕直。事變假注書李敏采仕。
정조 5년
李在學啓曰。戶曹判書李衍祥牌不進。推考傳旨。今方捧入。而特敎申飭之下。如是違召。不卽膺命。事甚未安。更卽牌招。何如。答曰。處義適宜。然後無傷於分義。旣經吏兵判。則今於度支。如是違召。大關分義。政院何不申飭。有此啓辭乎。今啓辭勿施。牌去來另加嚴飭。如有辭疏。勿以齋日退却。與吏判到院疏入之。
정조 5년
傳于李在學曰。吏曹正郞前望單子入之。
정조 5년
傳于李在學曰。右承旨同副承旨入侍。
정조 5년
傳于李在學曰。同副承旨許遞。前望單子入之。承旨前望單子入之。李養鼎落點。
정조 5년
李在學啓曰。明日次對。無進參之員。除在外外。未肅拜呈告人員。竝待開門。牌招。何如。傳曰。允。
정조 5년
李在學。以弘文館言啓曰。本館上番闕職。事甚未安。新除授校理尹東晩。卽爲牌招入直。何如。傳曰。允。
정조 5년
徐有防。以義禁府言啓曰。典獄署前主簿崔璹。前參奉李師漢拿囚之意。敢啓。傳曰。知道。
정조 5년
戶曹判書李衍祥疏曰。伏以。臣忝叨匪據。因循蹲冒。日夕踧踖。靡敢少安。忽蒙柏府移除之恩。重擔旣缷。感祝方深。迺者地部新命。又下於千萬料想之外。臣誠驚惶憂愧。不知所以自措也。臣本姿性憒劣。尤短於事務。所謂凡人。必有一能。而臣獨無寸長者。歷試外內。無適或可。而惟此見職。卽唐之度支。宋之三司使也。掌國計之贏縮。係民力之舒慘。選任之重。自昔而然矣。以今時人才。欲得如劉晏之理財。陳恕之幹事者。則誠亦難矣。至於謹筦鑰察簿書。量度出入。閉絶滲漏。則豈無其人。而今以臣之萬萬無似者。擧而畀之。不少難愼。以聖上則哲之明。何爲有此謬恩也。臣若徒感委寄之渥。便爲僥冒之圖。則僨敗之患。可立而俟。臣身雖不足恤。其於國事。何哉。仍念臣感激殊眷。矢心圖報之忱。亦嘗屢煩陳述。不宜每事瀆屑。而古人云。過任之事。父不能得之於子。臣何敢自阻於君父之前乎。噫。人臣事君。惟命是視。夷險不擇。死生以之。自其常分。而苟非通才達識。周流無滯。則諉以殫竭。有授輒膺。自不免隴斷之歸。可不懼哉。臣之無所比數。非但臣所自知。聖鑑亦必俯燭。而恩命屑越。涯分踰濫。以至於迭銓東西。經總財賦。雖使俊髦當之。亦宜逡巡不敢前。在臣惶蹙。尤當如何。飭敎旣嚴。召牌繼臨。而反復揣量。終無冒進之勢。玆敢控瀝肝血。仰暴至懇。伏乞聖明。察臣所辭。匪出例飾。亟命鐫遞臣新授之任。以幸公私。不勝大願。臣無任屛營祈懇之至。答曰。省疏具悉。謹約知能典守。卿其勿辭行公。
정조 5년
吏曹判書鄭民始疏曰。伏以。臣根孤而植弱。性拙而才鹵。投之事爲。百無稱當。處乎世路。四無扳援。乃以眇少之年。驟歷淸顯之塗。福過災生。理所必至。人非鬼猜。勢所不免。獨蒙我聖上施之以不世之恩。申之以曲庇之眷。知其拙鹵。而猶且過奬拔而加顯擢。閔其孤弱。而不欲觸衆怒而冒群忌。愛欲其生。曲爲之地。切切然如慈母之保赤子。臣之至今保有榮祿。得免顚沛者。莫非殿下之賜也。此臣所以銘心鏤肝。食息不敢忘者也。忽於千萬意外。伏奉吏曹判書除旨。聞命驚惶。罔知攸措。冡宰之職。所係甚重。自昔名碩。尙且逡巡。如臣蒙陋。初非擬議。人器之不稱。物論之嗤點。姑捨是。抑臣之怵然悚懍。悶然抑鬱者。別有在焉。噫。取捨之地。衆怒必集。睢盱之場。群忌自至。況臣根孤植弱。則單寒而易於敲撼。性拙才鹵。則執滯而不能流通。以易敲撼之踪。秉不流通之性。而處于衆怒群忌之中。則其顚踣狼狽之患。不待智者而後知矣。臣之一身。固不足惜。而至於辱聖簡累聖治。何哉。嗚呼。臣身旣非己有。其成其毁。亦不能自謀。則安得不疾聲呼籲。以仰請終始生成之澤乎。卽又伏見傳敎下者。諭之以感古撫今之意。責之以不避燥濕之義。奉讀未半。感淚無從。臣雖無狀。亦具彝性。何敢不思報效。徒爲便利之計。然守素處約。毋自陷於罪辜。辭要投閑。幸得全其身名。上以副曲體之聖眷。下以保罔極之恩造。以爲不報之報者。卽臣區區之所自期也。恩言及此。而末由蠢動。召牌屢臨。而無路承膺。臣情其亦慼矣。臣罪無所逃矣。玆敢略去例讓之語。粗控衷曲之懇。伏乞聖慈。俯垂矜察。亟許遞改。以重公器。以安私分。千萬幸甚。臣無任屛營祈懇之至。答曰。省疏具悉。最合恢張。曷虞囂競。卿其勿辭行公。
정조 5년
辛丑十二月初五日未時。上御誠正閣。同副承旨入侍時。同副承旨鄭志儉。記事官趙興鎭。記注官張顯慶。記事官金鳳顯。以次進伏訖。上曰。右承旨入侍。顯慶承命出。與李在學。偕入進伏。上曰。再昨日太廟享祀。何時徹罷乎。在學曰。罷漏後始徹矣。上曰。大駕還宮時。聞鍾磬之音耶。在學曰。然矣。上曰。承旨進去時。享祀之節。方爲何時。在學曰。第八室。方行祼獻之禮矣。上曰。御製賡韻。諸承旨皆已製進耶。志儉曰。盡爲製進矣。上曰。韻字甚難。故予則尙未製之矣。志儉曰。韻字之難。誠如聖敎。而第四句親字。爲尤難矣。命在學書傳敎曰。度支長批下。更卽牌招察任。又命書傳敎曰。近日所謂銓格。不用文跡。但從口傳。流來故常。率多歸之弁髦。或有引古證今之擧。輒皆大駭小怪。雖以曾經銓郞之擬望騎郞事言之。政曹只憑政吏之言。謂以古無是事。甚至特敎申飭之後。始乃照擬。政吏之不嫺典故。無足爲怪。政官之到底昧昧。殊極寒心。玆事。不但詳載古人章箚或狀誌。且於日前筵中。詢及大臣。大臣之言。亦若予言。此後另飭銓曹。勿論此事彼事。凡係無文跡之事。毋得以口傳援用。又命書傳敎曰。歲除不遠。而庠製尙多未設處云。申飭擧行。東學敎授徐龍輔。聞有實病。許遞。政官待開門牌招開政。差出陞試。迄此遷就。亦甚稽緩。限內設行之意。自政院申飭。命退。承史以次退出。
정조 5년
行都承旨嚴璹藥院進。左承旨徐有防病。右承旨李在學坐直。左副承旨趙時偉坐直。右副承旨李世奭坐。同副承旨鄭象仁未肅拜。注書趙興鎭仕直李祖承病。假注書趙衍德藥院進。事變假注書李敏采仕。
정조 5년
藥房提調徐浩修。副提調嚴璹啓曰。節屆隆冬。寒事甚緊。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。若何。惠慶宮氣候。何如。中宮殿氣候。何如。臣等不任區區憂慮。敢此問安。竝爲仰稟。答曰。知道。
정조 5년
王大妃殿惠慶宮中宮殿。問安。答曰。知道。
정조 5년
李在學啓曰。左承旨徐有防。左副承旨趙時偉。今日不爲仕進。左承旨拘於廳規。不得請牌。而左副承旨卽爲牌招。何如。傳曰。允。
정조 5년
李在學啓曰。抄啓文臣製述。以初八日爲之事。命下矣。處所以何處爲之乎。敢稟。傳曰。便殿爲之。
정조 5년
有政。吏批。判書鄭民始。參判金文淳。參議沈念祖進。左副承旨趙時偉進。吏批啓曰。濟州牧使今當差出。而未準朔禁軍將竝擬。何如。傳曰。允。以李敬一爲副校理。嚴思憲爲兵曹正郞。李福潤爲兵曹佐郞。金履中爲濟用判官。權爲掌樂正。金鯉吉爲監察。洪樂性爲氷庫提調。金載瓚爲兼東學敎授。尹最遠爲典獄參奉。李文爀爲濟州牧使。兪漢敦爲刑曹正郞。鄭象仁爲承旨。
정조 5년
兵批。判書李性源病。參判鄭昌聖病。參議尹冕東病。參知趙鼎鎭進。右承旨李在學進。副護軍南性五奇彦鼎柳匡國。副司直宋文載丁範祖嚴思憲柳翼之趙錫穆。副司果鄭致淳。
정조 5년
傳于李在學曰。坐直承旨持留院公事入侍。
정조 5년
李在學。以備邊司言啓曰。諸道馬兵都試節目磨鍊書入之意。敢啓。傳曰。知道。事目成出條件。大體恰好。依此擧行。而近來罕設科場之時。創此無前許多直赴之額者。實出慰奬都試之至意。苟無是也。決難從施。雖以別驍別武及選武勸武等都試事言之。邦禁初弛。奸弊欲售。柳片也。騎芻也。所謂種種沒技之類。年復年來。厥數漸益夥多。昨年甚於再昨年。今年又甚於昨年。來年甚於今年。又推而知。此則擬待來頭殿試。果有無形之人。隨現犯者。勘以當律。主試監兵使。另欲嚴繩。而爲先枚擧此意。嚴飭諸道。今年都試。獨於沁都。姑未設行。待開門卽爲行會。以爲及期到付之地。節目中亦以此意添入。萬一有用情之事。摘發於帳殿。親試之時。則犯者及主誠。論以重罪之意。措辭添入。更爲啓下。可也。
정조 5년
李在學。以吏曹言啓曰。今此溫陵忌辰祭大祝。以前持平徐配修塡差。而時無職名。令該曹口傳付軍職。何如。傳曰。允。
정조 5년
兵曹口傳政事。副司果徐配修。
정조 5년
獻納徐秉德疏曰。伏以。臣蒲柳脆質。先秋已衰。狗馬賤疾。與齒俱深。委身床褥。日事吟呻矣。自冬初。重觸寒感。宿疴新恙。一時竝劇。閱朔沈綿之際。忽伏承樂正除拜之命。末由蠢動。未免淹滯。感悚之餘。病勢添加。氣息凜綴。精神憒昏。不省陽界人事矣。千萬料外。薇垣新命。又下此際。顧臣草莽賤品。猥蒙殊私。旬月之內。恩旨榮召。一何聯翩於病伏窮廬之中耶。臣聞命驚惶。感激隕越。罔知攸措也。如欲不顧顚仆。蒼黃登程。則中路之狼狽必矣。如欲稍待間歇。姑徐趨召。則下諭之期限迫矣。百爾思之。萬不獲已。扶曳作行。纔到一舍地。觸冒風寒。症情添重。實有生行死歸之慮。玆敢陳章。疾聲呼籲於仁覆之下。伏願天地父母。俯賜矜憐。特許恩遞。以安私分。以肅朝綱焉。臣於病裏。萬念都灰。而愛君微忱。炳然如丹。敢此贅陳芻說。伏願聖明。少垂察焉。於乎。千古帝王。德莫盛於堯舜。治莫隆於堯舜。固非後世人君之所可企而望也。然試以二典三謨考之。曰黎民阻飢。曰五品不遜。曰寇賊姦宄。曰洪水懷襄。以此觀之。其與後世殷憂多難之時。不甚相遠。而唯堯舜爲能。値此艱虞。勞心焦思。憂勤惕厲。終致熙皞之治。此其所以爲堯舜也歟。今我聖上。天姿濬哲。盛德廣運。於變之化。庶幾復睹。而奈之何挽近以來。穡事頻歉。而黎民阻飢。風敎不振。而五品不遜。姦宄不戢。災異荐降。宛如堯舜曰咨之日。意者上天。眷佑我東。俾我聖上。挽回唐虞之晠治也耶。臣不敢知聖上惕厲勞焦之心。同符于堯舜否乎。此誠天命去就之機。國勢興替之界。可不懼哉。可不警哉。伏願殿下。毋曰堯舜之事。予何敢當。戒宋帝之自劃。必曰堯舜何人予亦何人。法顔子之大勇。屋漏之中。常若二帝之儼臨。筵席之上。若承二帝之諄命。深究精一之訓。明我心法。廣推阜解之仁。撫我同胞。愼徽五典。敷敎之方可述。象以典刑。戢亂之法孔昭。願嘉言之罔伏。則樂聞諤諤之語。欲四門之大闢。則深戒察察之明。至於想茅茨之儉德。則輪奐侈觀。可以存戒也。仰文章之有煥。則詞藻小藝。不足留神也。此其大略也。苟能如是。何憂乎民飢敎衰。何憂乎姦宄災異乎。佇見堯天舜日。廓然復明於海東之域矣。豈不休哉。臣又聞。欲法堯舜。當法祖宗。惟我世宗大王。盛德至善。巍巍蕩蕩。民到于今。稱之曰東方堯舜。伏願聖上。更加繼述之思焉。臣無任云云。答曰。省疏具悉。所陳言甚切實。當體念矣。
정조 5년
掌令金東稷疏曰。伏以。廟社省牲。南殿展禮。霜晨回鑾。玉體益康。臣民歡忭。曷有其極。臣本以遐土賤跡。素性愚拙。知識矇昧。自分爲聖世之棄物。乃於數月之內。軍資鴻臚之恩除。次第荐降。臣感激恩數。奔走供職。而本品卑劣。不能董飭僚員。至被恩汰之命。臣惶悚懍越。無地自容。不意風憲新除。又降於此際。臣聞命驚惶。益無所措。夫以閑司漫職。猶不能勝其職責。況此臺憲耳目之職。何等重任。而濫及於溺職之賤臣乎。臣且愧且懼。又値動駕經宿之時。不敢偃然自引。章皇出肅。而顧以僨誤屬耳。未敢自恕。敢陳自劾之章。仰瀆崇嚴之下。伏乞聖明。俯垂鑑察。亟遞臣職。以安私分焉。臣於乞免之章。不宜贅及他事。而義重沐浴。忠憤自激。敢此附陳。惟殿下垂察焉。今元惡大憝。未加天誅。凶孽亂流。去益滋蔓。百怪千妖。靡所不有。鄭妻之妖惡。罪關宗社。而未施蓋主之律。龜柱之濫猾。素蓄無君。而不行薄昭之誅。如是而其可曰國有法乎。皐陶淑問也。而戒禹之辭曰。天討有罪。五刑五庸哉。孔子大聖也。而春秋作而亂臣賊子懼。漢法寬大也。而東方朔曰。法有高帝之法。非殿下之法。其懲治亂逆。若是嚴矣。今此兩賊。罪大惡極。天地之所不容。神人之所共憤。國人皆曰可殺。三司合辭。而首尾六載。終靳一允。使極惡巨魁。尙爾偃息於天日之下。揆以王法。寧有是哉。至若國榮。未施當律。而經死於牖下。樂純。包藏禍心。而偃處於郊坰。德相之闖呈凶疏。何等極逆。煥億之醞釀凶圖。何等巨慝。此皆權凶之倀鬼。亂賊之窩窟。萬戮猶輕。一向寬貸。不但群情之憤鬱。實爲方來之憂慮。尙何望杜亂本而定民志乎。此所以馴致向來湖獄之變而極矣。伏願殿下。穆然深思。廓揮乾斷。亟允前後三司之請。使天討快行。王章快伸焉。臣於在鄕之日。伏聞殿下遇災修省。誕降求言之旨。近自朝紳。遠及韋布。而苟有所言。皆令登徹。臣於今日。雖不敢以言官自居。而區區一得之愚。竊自附於執藝之末。惟殿下更賜裁擇焉。守令數遞。實爲生民之痼弊。而其中侍從之窠。尤爲特甚。朝家之除守令。不專在於治民。而只爲侍臣一年口體之奉而已。是以守令之視政堂。無異逆旅傳舍。吏民之視守令。殆同五日京兆。每多姑息之政。絶無長遠之規。凡事苟艱。有若凍足之溲。故官民之間。情志不孚。去留之際。百弊俱生。不但送舊迎新之費也。夫以過化存神之聖人。猶曰三年有成。雖有善治之官。愛民之吏。如古之龔遂黃霸者。安能化民成俗於一朞之內乎。臣請自今定爲法式。除非下考罷黜之外。三年之前。切勿內移。然後可革此弊矣。若以侍從乏人。難於久外云。則亦有一道焉。更勿別立侍從窠。通融文蔭武。皆得輪廻交遞。則今番雖有侍從之數。遞後等亦有武蔭之久任矣。伏望下臣此議於廟堂。從便施行。以救此弊焉。登進賢才。實爲今日之急務也。賢才多則國治。賢才少則國衰。故古之明君哲辟。必以賢才爲寶。賢才之有關於邦運之盛衰者尙矣。曩者聖上。深軫求賢之誠。或恐草野之中。有懷才抱德之士。虛老無聞。屢下綸音。申飭諸道。令道臣每歲薦進。令銓曹每政檢擬。已爲成規。此誠曠世之弘規。致治之良謨。大聖人作爲。出尋常萬萬。宜可以博搜草澤之士。以爲佐治之具。而至于今日。徒爲文具。亦無實效何者。膺薦之人。初不辨別其人品之賢否。更不考校乎薦擧之得失。故預其選者。只得參奉官銜而已。畢竟朝家。不知其何狀人。故稍欲自好者。輒辭免而引去。是故薦進之道臣。初不致力於擇人。檢擬之銓官。只是循例而備望而已。是豈求賢致用之實政乎。臣之愚見。以道薦除職者。殿下特爲引見。諮訪治道。以文學德行等科條。考試之。果是賢才俊彦。則各以其器。升擢進用。褒奬薦進之臣。或無才術學行。則退斥而罰其薦主。若是則所薦。必得其人。而人才於是乎可以招來矣。昔者明廟。招致曺植李恒南彦經韓修成運等諸人。初欲課試。如漢策賢良之規。政院啓曰。此非待賢之道。明廟乃。引見諸人。以問目。訪以治道。其問目。卽御製策題也。由是士皆聳動。擧得其人。人才之盛。菀然於當世。今亦依祖宗朝故事。召見考試。則庶免循例文具之弊。而賢才可以登進矣。伏願殿下。留神採納焉。臣無任云云。答曰。省疏具悉。討逆事。悉諭他批。侍從守令久任事。爾言甚當。予意亦然。視前諫長云云。得失可謂較然。另飭銓曹。今後毋得續續啓請內移。內移之頻數。豈眞乏擬而然。予則以爲銓臣。苟欲盡職。不必留意於作闕云耳。尾附文窠交差蔭武事。事係官方變通。下廟堂。與銓曹相議。劃一稟處。道薦初仕人。招見考試事。試有多般。雖不試以科體文字。豈無可試之方也。然以薦授職。來者絶罕。是予之爲悶。爾其勿辭。從速察職。
정조 5년
辛丑十二月初六日午時。上御誠正閣。藥房提調入侍時。提調徐浩修。副提調嚴璹。假注書趙衍德。記注官張顯慶。記事官金鳳顯。醫官吳道炯徐命緯金成五。以次進伏訖。浩修曰。久未診候。卽命醫官以爲診察。何如。上曰。置之。都承旨之供職。今至幾朔乎。璹曰。爲九朔矣。上曰。古例經至十朔。則輒爲陞資。此例卿其知之乎。璹曰。前或有加資之人。而係是特恩矣。上曰。吏曹旣有文跡。而非出於恩除。卿若過此一月。則當爲加資矣。璹曰。前有盡一年行公之人矣。上曰。果是誰也。浩修曰。故相臣趙顯命。曾有一年供職之事。而間月爲之矣。浩修曰。惠慶宮進御湯劑。止今日爲三貼。何以爲之乎。上曰。今姑停止。可也。仍命盡榻敎曰。惠慶宮進服二錢重人蔘粟米飮。自明日停止。命浩修先退。上曰。他承旨入侍。顯慶承命出。與李在學偕入進伏。上曰。政官。誰爲入來開政乎。在學曰。判書參判入來矣。上曰。政望催促擬入。賤臣承命出。分付。命書傳敎曰。新除授濟州牧使辭朝。勿令許久遲滯。歲前渡海事。分付。又命書傳敎曰。出自邇班。特因承乏。無異投荒。業欲內遷。然夙夜劇任。勢難等待其上來。右承旨李養鼎許遞。今日政差出。又命書傳敎曰。向於三聖祠崇靈殿致祭傳敎。欲爲竝及而未果。檀君箕子新羅高句麗百濟高麗始祖及諸王陵寢。竝令各該留守道臣親審後。有無頉登聞。而執頉處。請下香祝。待明春解凍後。卜日修改。修改後擧行形止。亦爲狀聞。時値隆冬。距營門稍間處。待春巡奉審事。下諭于諸道監司及留守處。書訖。命退。諸臣以次退出。
정조 5년
辛丑十二月初六日申時。上御誠正閣。右承旨與二直提學同爲入侍時。二直提學鄭志儉。右承旨李在學。記事官趙興鎭。記注官張顯慶。記事官金鳳顯。以次進伏訖。上曰。今日何承旨坐直乎。在學曰。臣與左副承旨趙時偉矣。上命志儉讀御製次南殿先大王御製詩。志儉讀奏。上曰。字句之間。無疵病耶。志儉曰。雲漢之章。燦然昭回。無一字欠處矣。上曰。右承旨。素有宿工於詩律云。如有所見。第言之。在學曰。盡美盡善。別無字句間欠處矣。上曰。左副承旨入侍。顯慶承命出傳。趙時偉進伏。上曰。今日嶺伯加分耗事狀請批答。承旨見之乎。時偉曰。臣伏見下批。則以依爲之爲敎矣。上曰。本營蕩債之餘。凋瘵。甚矣。今得加分耗六萬石。則其可分排支過耶。時偉曰。似可支用矣。上曰。前道臣不善料量。徑先蕩債。畢竟至於營用難支之境者。極爲非矣。仍命讀公事訖。命退。諸臣以次退出。
정조 5년
辛丑十二月初六日初更四點。上御誠正閣。坐直承旨入侍時。左副承旨趙時偉。假注書趙衍德。訖注官張顯慶。記事官金鳳顯。以次進伏訖。上曰。右承旨入侍。賤臣承命出。與李在學偕入進伏。命時偉讀奏獻納徐秉德掌令金東稷疏訖。仍命竝書批答。又命在學讀奏各道狀啓。讀至咸鏡監司狀啓。命書傳敎曰。觀此狀本。所請穀物不至甚多。尾陳名帖之數又精約。況當歲末。賑期在卽。與月課米蠲減事。竝依狀請許施。本道年事。比兩南雖有同異。近聞北來之人。皆言民情之難支云爾。則嗣後賙恤之策。無論自賑自還。要皆悉心殫誠。撫摩顧助。然後可免捐瘠之患矣。來頭勤慢。亦當有考察。按廉之方。道伯躬先惕勵。仍以此意措辭謄關。嚴飭守宰。而歲前周急。何以排此。竝須惕念爲之事。今日內。自備局行會本道。又以洪忠監司狀啓。命書傳敎曰。徐女事。錦伯査狀旣到。別無更爲稟處之事。事當直令依狀辭施行。而褒賞之典。亦有二科。旌復間何以爲之爲當。令該曹議大臣指一草記。稟處。又命書傳敎曰。罪人吳一運。旣有減死之命。而更因刑配之敎。似不得散配矣。刑判向日筵奏。正指此等之類。以此意。分付該道臣處。卽爲發配。而刑推則自配所官。用刑時擧行之意。一體分付。又命書傳敎曰。玆事每欲提敎而未果。各道尤甚邑。京外徒流。勿言配所。雖因狀請。朝家則許施。而內而刑曹。外而他道。切不遵行。必是備局初不知悉京外而然。今年則欲知其何以遵行。凡有發配到配。必考揭壁之分等記焉。果然有錦伯狀本矣。諸道分等狀本回下後。此等事謄布與否。自本司據實草記。又命書傳敎曰。刑推發配之類。才因秋官筵白。先發配後刑推之意。知悉諸道。又若如刑不配之類。京司關文中。如不措辭竝擧。則必當滯囚到今。此意。自政院問于該曹以啓。果有是也。卽令該道將此傳敎內辭意。申明分付各道事。未登聞者。亦皆準此爲之事。一體分付。書訖。命退。諸臣以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨趙時偉坐直。右副承旨李世奭坐。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
徐有防啓曰。右副承旨李世奭。今日不爲仕進。卽爲牌招。何如。傳曰。允。
정조 5년
又啓曰。今十一日景慕宮親行酌獻禮祭文。當爲製進。藝文提學徐浩修。待明朝牌招。何如。傳曰。允。
정조 5년
備忘記。如由月覲門。則從權宜。酌獻時出還宮服色。用袞袍。而至於今番。以弘化門作路。則服色似當依禮文磨鍊矣。在於日瞻門。往來不用朝服。況今番乎。今番服色之袞袍黑團領磨鍊者。必是不察而然。爲先問于該曹以啓。
정조 5년
趙時偉。以兵曹言啓曰。今十二月十一日景慕宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 5년
辛丑十二月初七日辰時。上御誠正閣。禮房承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上曰。承旨多日休暇矣。有防曰。獲蒙賜沐之暇。以便調病之方。莫非聖恩矣。有防曰。崇靈殿配享。東明王似當同爲致享。而以未承下敎之故。一番稟定。然後方可擧行矣。上曰。一體令內閣撰進。可也。仍命退。承史以次退出。
정조 5년
辛丑十二月初七日午時。上御誠正閣。左承旨與一直提學入侍時。一直提學沈念祖。左承旨徐有防。假注書趙衍德。記注官張顯慶。記事官金鳳顯。以次進伏訖。上曰。戊戌年景慕宮酌獻禮時。擧動門路。自弘化門由日瞻門往來。而服色。皆用朝服。今番擧動。亦當以依例磨鍊矣。有防曰。誠如聖敎。當依此擧行矣。上曰。永禧殿先朝賡韻。予當親書以下。諸臣所製。亦自手寫。以鐫懸板。好矣。念祖曰。擧皆手書云矣。上曰。前二直提學。姑未出去。卽爲入侍事。分付。顯慶承命出。與徐浩修偕入進伏。上日。臘藥善爲作劑矣。浩修曰。皆是前提調所製。而只於淸心丸。臣以監製矣。上曰。所謂淸心丸。旣曰御藥。而略入人蔘。多和白茯苓末云。誠可怪矣。浩修曰。如是製丸。蓋取多數。而言其所重。實不成說矣。上曰。都承旨筵退後。有何所言耶。浩修曰。當於是時。有不敢言私。惟以筯力奔走爲言矣。上曰。明日製述。便是陞補。末抄諸文臣。似必致力矣。念祖曰。果然矣。上曰。講劃擧皆相齊。姑未知孰爲劃壯矣。念祖曰。然矣。上曰。明日考試後。當以計劃乎。念祖曰。然矣。上曰。講義發問。今餘幾篇乎。念祖曰。只餘四編矣。上曰。從速發問。以畢一帙。可也。仍命退。諸臣以次退出。
정조 5년
辛丑十二月初七日申時。上御誠正閣。坐直承旨兵曹參判同爲入侍時。兵曹參判鄭昌聖。左承旨徐有防。左副承旨趙時偉。假注書趙衍德。記注官張顯慶。記事官金鳳顯。以次進伏訖。有防曰。戊戌年酌獻禮時。出還宮皆以弘化門。由日瞻門作路。而具冕服以行事。謄在禮曹儀註矣。今番擧動服色。該曹不考此例。誤以己亥年儀註磨鍊以入者。極涉未妥。臣亦有不察之失。事甚惶悚。而卽令改修正以入。似好矣。上曰。當於草記賜批矣。上謂昌聖曰。昨於賓筵。以言卿博學之才矣。昌聖曰。臣以不似賤品。屢蒙恩諭。顧增慙恧。繼以感泣矣。時偉曰。今番擧動。內外營軍兵。當爲隨駕。而只除數名以爲把守者。極涉太略矣。命書傳敎曰。內外營入直軍。各留數名事。曾有下敎。而建陽弘化。有諸處把守之事。兩處入直軍。各留三十名事。分付。上曰。一直提學入侍。賤臣承命出。與沈念祖偕入進伏。上曰。明日製述罷後講義。仍卽出給所餘條問。必以望前畢問。可也。命有防讀奏春坊日記抄出訖。上曰。此冊幾成完帙矣。昌聖曰。今則然矣。上曰。今此日用之文。皆是沖年所讀中出來。而近或有開讀之工。實未知有效矣。昌聖曰。晩年所讀。人皆謂然矣。第今觀諸日記。聖上春秋。時在十一歲。而値童蒙開講之際。發問文義者。探得深辭奥旨。雖弘儒碩士。無以加此矣。上曰。予於沖年。已讀其四書二經。而每於先朝。全帙受講。故予果熟讀而能誦。今焉思之。此莫非先大王敎誨之功也。昌聖曰。以冊中所載觀之。皆以殿講純通書之。於此可知其沖年聖學。已臻高明之域矣。上曰。今番擧動時。連池洞結陣。距本宮稍間。取近地閑曠處。以爲移設。可也。時偉曰。旣有年前下敎定式。故尙此遵行。而今若移陣於閑曠地。則似甚得宜矣。上曰。時敏堂亦一正殿。而尙未重建。誠可惜矣。昌聖曰。聖敎果然矣。今此經用。雖曰難動。而其所營建。實是不可廢之節。從近爲之。好矣。上曰。非但此也。若修宮墻。所費不些。言念此事。實爲可悶。大抵國用告罄。民貨轉渴。此必是近來侈風漸盛。作一尾閭而然矣。今予時御之服。卽是綿袴綿袍。而宮中之人。或以謂太過。此實予性本崇儉志。非假飾而然也。然而比諸先大王節儉之德。不知其落下幾層矣。蓋先大王。志尙卑服。化著垂衣。常於燕居之中。以一弊帽一弊屣。多年服御。不爲改進。若値祀事之時。晉接之際。必御新件。此亦出於致潔主敬之意也。顧予涼德。何敢望跂及於萬一耶。第聞近來俗習。專尙侈華。至於吏胥輿儓。皆着綺紈。此非但衣制踰等。實係貨源漸鑠。言念及此。事不成說。古所謂上行下效者。儘虛語耳。昌聖曰。伏承聖敎。不勝欽歎。大抵吏隷輩。全昧貴賤之有等。徒尙衣服之極侈。若言矯弊之道。莫先於是矣。且夫髢飾。卽是胡制。而近論其價。比前倍簁。殆不啻常人十家之産。欲矯耗財之端。宜飭襲謬之制矣。上曰。先王朝曾以此事。發策詢弊。終莫犞球。是亦可悶處矣。昌聖曰。己巳年果有問策之事。而乍癈旋復。終莫之一變。誠甚可嘆矣。命退。諸臣以次退出。
정조 5년
行都承旨嚴璹藥院進。左承旨徐有防坐。右承旨李在學式暇。左副承旨趙時偉坐。右副承旨李世奭坐。同副承旨鄭象仁病。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
徐有防啓曰。同副承旨鄭象仁。今日不爲仕進。卽爲牌招。何如。傳曰。允。
정조 5년
以同副承旨鄭象仁牌不進罷職傳旨。傳于徐有防曰。只推。
정조 5년
吏曹口傳政事。兵曹佐郞洪履健。掌樂主簿曺喜有。兵曹佐郞朴宗正。懿陵令尹孝寬。已上相換。
정조 5년
傳于徐有防曰。試官入侍。
정조 5년
趙時偉啓曰。卜相事。命下矣。領議政徐命善。卽爲命招。何如。傳曰。待開門命招。
정조 5년
趙時偉。以漢城府言啓曰。藏氷之役。自今月初二日爲始。至于今日。入庫之數。卽一萬五千二百十丁。而氷庫已爲盡充。更無加積之道矣。元數一萬七千一丁內。除其入庫一萬五千二百十丁。則餘數尙爲一千七百九十一丁。而今旣盈庫。不可一向伐氷。姑爲停止。未及赴役之餘戶。使之追赴於明年。何如。傳曰。允。
정조 5년
辛丑十二月初八日辰時。上御誠正閣。抄啓文臣製述入侍時。左承旨徐有防。右副承旨李世奭。假注書趙衍德。記注官張顯慶。記事官金鳳顯。以次進伏訖。試官前提學李徽之。前一直提學鄭民始。前二直提學徐浩修。一直提學沈念祖。二直提學鄭志儉。前直閣李秉模金宇鎭。率製述官入就庭中。引儀唱四拜。試官以下行禮訖。徽之等以次陞殿。上曰。今番試製。便是陞補十抄矣。有防曰。然矣。當擧皆着力矣。上曰。抄啓始設之際。人皆爲難。而今則顯有前進之效。渠亦有樂赴之心矣。念祖曰。果然矣。徽之曰。日寒如此。聖體。若何。上曰。一樣矣。命宇鎭書御題七言律指南車。五言律拱北樓訖。有防奉出懸題。上曰。日寒甚酷。諸文臣依前日樣。退出閤外製進。可也。李時秀等以次退出。上曰。所帶提擧各署褒貶。連爲開坐乎。徽之曰。臣所帶提調。只宗廟署。而姑未貶坐矣。上曰。御營廳貶坐。以何日爲之乎。知入。賤臣承命出。回奏曰。姑未定日云矣。上曰。前一直提學入侍。賤臣承命出。與鄭民始偕入進伏。上曰。方今見窠爲幾何乎。民始曰。當遷者爲二十一。而見今之窠。未免太窄。守令窠則只有十三矣。上曰。若待正月開政。則當有加出之窠耶。民始曰。見窠外。雖待正二月。實無計朔推用之闕矣。上曰。然則以此窠闕。有難分排矣。民始曰。臣之見職。極顯且峻。實難堪承。而恩敎屢飭。不敢違傲。今此冒沒出肅。實不勝慙恧矣。第玆都政之後。特許遞改。以遂生成之澤。是臣區區之望矣。上曰。卿言過矣。民始曰。度支之長。爲任不輕。惟當擇人以授。而今此戶判。亦足以擔當矣。言其經用。則五六年後。必致匱乏之患。是甚切悶。顧念聖意。欲施損上益下之政。而國有財用。然後可以擧行矣。上曰。本曹遞等。爲幾何乎。民始曰。至二千兩矣。上曰。守廳承旨。來詣閤外。申禁雜人事。分付。顯慶承命出傳。上曰。同副承旨牌去來知入。顯慶承命出。回奏曰。牌不進云矣。上曰。以只推頒布事。分付。顯慶承命出傳。上曰。今此呈券者。爲幾何乎。知入。賤臣承命出。回奏曰。姑無呈納云矣。上曰。今番雜歧出六。爲幾何乎。民始曰。只爲二窠矣。民始曰。陵令相換單子。尙此未下。何以爲之乎。上曰。更爲擬入。可也。命少退。諸臣以次出。少頃。命試官持試券入侍。徽之等以次進伏。上曰。諸文臣呈券後。勿爲退去。同爲入來。以觀考試事。分付。顯慶承命出。與時秀等偕入進伏。命宇鎭等讀試券。以次考訖。命書等第。仍拆封。五言律二中洪履健。二下李時秀。三上李魯春。三中李錫夏等。七言律二下一鄭東浚。二下二金載瓚。二下洪仁浩。三上李時秀。三中洪履健等。以次出榜。命時秀等先退。上曰。文臣計劃榜。卽爲修正以入。仍命退。諸臣以次退出。
정조 5년
行都承旨嚴璹藥院直。左承旨徐有防坐。右承旨李在學坐。左副承旨趙時偉坐直。右副承旨李世奭坐直。同副承旨鄭象仁坐。注書趙興鎭仕直李祖承病。假注書李魯春藥院直。事變假注書李敏采仕。
정조 5년
傳于李世奭曰。大臣備局堂上引見。
정조 5년
卜相。以判府事李徽之爲右議政。
정조 5년
傳于趙時偉曰。宿衛輪番之任。勢難竝察。且當薦月。行首宣傳官田文顯改差。今日政擇差。
정조 5년
有政。吏批。判書鄭民始進。參判金文淳牌不進。參議沈念祖內閣進。承旨李世奭進。以李羽晉爲持平。吳泰賢爲正言。尹㬦爲校理。鄭基煥爲監察。金啓濂爲工曹佐郞。洪宗藎爲軍資正。兼春秋單曺喜有。前守朴師郁年七十二。前承旨朴祐源本生父加資事承傳。右議政李徽之。承文都提調李徽之。又以權爲司諫。洪履健爲掌令。許晊爲持平。鄭淵淳爲獻納。嚴思憲鄭在信爲正言。洪義榮爲戶曹正郞。閔百恒爲仁同府使。沈商賢爲務安縣監。李鎭復爲寧海府使。金魯成爲咸從府使。李長益爲旌義縣監。朴長卨爲長連縣監。韓㵛爲泰川縣監。兵批。判書李性源進。參判鄭昌聖病。參議尹冕東入直進。參知趙鼎鎭差祭。承旨趙時偉進。以許任爲宣傳官。鄭尙淳爲知事。徐浩修爲都摠管。鄭擇爲同知。白師誾爲內禁將。李䆃爲僉知。權宜中爲五衛將。金源爲忠翊將。李養鼎爲副司直。又以朴宗來任希雨李碩九爲副護軍。以李祖源李性吾李一曾爲副司果。
정조 5년
吏曹口傳政事。以徐有成爲司僕正。
정조 5년
兵曹口傳政事。以金持默爲副司果。
정조 5년
玉堂前望單子入之。副修撰金履正。校理權以綱。修撰李鼎揆落點。
정조 5년
傳于趙時偉曰。大提學金鍾秀。除拜之後。尙不上來。雖未知疾故之如何。事體所在。誠甚未安。況今寶鑑編役。行將告成。莫重文字。豈不及期製進乎。從重推考。令政院各別催促。上來行公。
정조 5년
又傳于曰。景慕宮動駕時。禁軍及先廂馬軍。札駐處太遠之故。伊時使之稍前結陣。則該營誤以巷途狹窄處爲信地。其後旋命置之者此也。此後依朝筳下敎。宮大門外稍廣處。或越邊洞口。結陳爲信地之意。永爲定式。
정조 5년
傳于趙時偉曰。當該注書。爲先推考。下隷。令攸司科治。
정조 5년
以義州府尹尹承烈望前巡檢出來事狀啓。傳于趙時偉曰。置撥而如是稽滯。此亦紀律所在。該府尹。從重推考。以此意下詢道伯處。此後。申飭。
정조 5년
又傳于曰。假注書趙衍德。日記修納。若是稽滯。汰去。
정조 5년
假注書趙衍德汰去。代以李魯春爲假注書。
정조 5년
記事官趙錫晦書啓。臣敬奉聖敎。馳往傳諭于中部旌善坊大廟洞議政府右議政李徽之所住處則以爲。無似賤臣。受知聖明。向叨三事。未效一毫。憂畏徒積。寢食靡寧。伏蒙聖恩。得處樞府。閑司可以養痾。殘軀幸免招殃。志願永畢。感祝冞切。不意重卜之命。遞及已試之賤。史官來臨。恩諭敦復。不錄旣往。勉以卽起。臣方感恩不暇。豈敢引舊爲嫌。而第臣衰病。近益沈痼。重任實難堪承。謹當構入文字。仰陳肝膈之懇云矣。敢啓。答曰。知道。
정조 5년
趙時偉。以弘文館言啓曰。本館下番。連日闕直。事甚未安。新除授校理尹㬦。卽爲牌招。以爲姑降入直之地。何如。答曰。允。